Predkladacia správa

Ministerstvo financií Slovenskej republiky predkladá vláde na schválenie návrh na uzavretie „Dohody medzi vládou Slovenskej republiky a vládou Maďarskej republiky o charaktere nového hraničného priechodu pre cestnú a vodnú dopravu na spoločnej štátnej hranici medzi mestami Štúrovo a Ostrihom v súvislosti s novovybudovaným mostom cez Dunaj“ (ďalej len „dohoda“) v súlade s článkom 1 odseku 1 písm. bb) a odseku 3, ako aj článkom 2 odsekov 1 a 2 Dohody medzi vládou SR a vládou MR o obnovení mosta cez Dunaj na spoločnej štátnej hranici oboch štátov medzi mestami Štúrovo a Ostrihom a vybudovaní nadväzujúcich objektov, podpísanej dňa 16. 9. 1999 v Štúrove a Ostrihome. 

Zriadením cestného hraničného priechodu Štúrovo – Ostrihom na novovybudovanom moste cez Dunaj sa zmenil charakter doteraz existujúceho hraničného priechodu. Na základe tejto skutočnosti iniciovala maďarská strana uzavretie novej medzivládnej dohody.

Expertné skupiny obidvoch štátov pripravili dohodu, v ktorej sú uvedené zmeny týkajúce sa charakteru tohto hraničného priechodu.

 Dohoda upravuje v 6 článkoch charakter nového cestného hraničného priechodu, spôsob výkonu hraničného vybavovania a zrušenie prepravy kompou medzi obidvoma štátmi. Na slovenskom nábrežnom úseku Dunaja bude zriadený pontón na ukotvenie malých plavidiel, ktorých hraničné vybavovanie sa bude vykonávať celoročne, denne v čase od 7,00 hod. - do 19,00 hod.
 
Článok 1 dohody určuje zriadenie hraničného priechodu na spoločnom mieste, a to umiestnením maďarského kontrolného miesta na územie Slovenskej republiky. Hraničné vybavovanie sa vykonáva nepretržite a vzťahuje sa na medzinárodnú osobnú dopravu a na nákladnú dopravu vykonávanú vozidlami evidovanými na území štátov zmluvných strán s celkovou hmotnosťou do 3,5 tony.   

	Článok 2 dohody vymedzuje vybavovací priestor kontrolných orgánov Maďarskej republiky umiestnený na území Slovenskej republiky a taktiež právnických osôb Maďarskej republiky, ktoré poskytujú služby súvisiace s hraničným vybavovaním. 

	Článok 3 dohody uvádza, že otvorením hraničného priechodu Štúrovo – Ostrihom (most) zanikne hraničný priechod Štúrovo – Ostrihom (prievoz). V súvislosti s kontrolou malých plavidiel stanovuje prevádzkovú dobu hraničného priechodu a vybavovací priestor príslušných orgánov Maďarskej republiky.

	Článok 4 určuje začatie hraničného vybavovania súčasne s uvedením novovybudovaného mosta cez Dunaj do prevádzky.

	Články 5 a 6 pojednávajú o vykonávaní dohody, o nadobudnutí a ukončení jej platnosti, o zmenách a doplnkoch, ako aj o vzťahu tejto dohody k Dohode medzi vládou Slovenskej republiky a vládou Maďarskej republiky o charaktere cestného hraničného priechodu Štúrovo – Ostrihom, vypracovanej dňa 27. 10. 1994. 

Návrh dohody prešiel medzirezortným pripomienkovým konaním a pripomienky                                    jednotlivých rezortov boli posúdené a do návrhu dohody zapracované.	
	
	Uzavretie tejto dohody nebude mať negatívny vplyv na štátny rozpočet a nemá vplyv na zamestnanosť ani na tvorbu pracovných miest.

	Navrhovaná zmluvná úprava je v súlade so všeobecne záväznými zásadami medzinárodného práva a so záväzkami z iných platných dohôd.